
Ky raport paraqet në mënyrë të përmbledhur krijimin, aktivitetin dhe konsultimin gjatë vitit 2022 të  Klubit Parlamentar për të Rinjtë, si Grup Vullnetar pranë Kuvendit të Republikës së Shqipërisë.
Ky raport, vjen në zbatim të Rregullores së Kuvendit të Republikës së Shqipërisë[footnoteRef:1] dhe Rregullores për Organizimin dhe Fushën e Veprimit të Punës së Klubit Parlamentar për të Rinjtë në Kuvendin e Republikës së Shqipërisë[footnoteRef:2]. [1:  Rregullorja e Kuvendit, Neni 40/2 ]  [2:  https://web-api.parlament.al/Files/202211040837596912Rregullore%20e%20Klubit%20Parlamentar%20p%C3%ABr%20t%C3%AB%20rinjt%C3%AB.pdf ] 


Në drejtimin e kryetares së Kuvendit znj. Lindita Nikolla, më datë 02.02.2022, në ambientet e Kryesisë së Kuvendit, u konstituua Klubi Parlamentar për të Rinjtë Deputetë të Kuvendit të Republikës së Shqipërisë.
Kuvendi i Republikës së Shqipërisë në bashkëpunim me Fondacionin Westminster për Demokraci
në Shqipëri dhe me pjesëmarrjen Ambasadorit të Britanisë së Madhe në Shqipëri, z. Alastair King-Smith ndërmorën iniciativën për të ngritur Klubin Parlamentar për të Rinjtë, i cili është lancuar me datën 2 shkurt 2022.

Misioni kryesor i Klubit Parlamentar për të Rinjtë është të ketë një grup solid deputetësh nga të gjitha partitë politike në Parlament për të lobuar dhe advokuar për promovimin dhe mbështetjen e legjislacionit dhe politikave miqësore ndaj të rinjve nga Kuvendi.

Qëllimi kryesor i këtij Klubi është të kontribuojë dhe promovojë një sistem politik gjithëpërfshirës,veçanërisht për të rinjtë. Krijimi i Klubit Parlamentar për të Rinjtë me Deputetë të Rinj të Kuvendit të Shqipërisë, do të shërbejë jo vetëm për të adresuar dhe avancuar çështjet rinore në politikëbërjen kombëtare por edhe për të ndërvepruar me aktorët e shoqërisë civile, për të advokuar për çështje thelbësore për zhvillimin e mëtejshëm të demokracisë dhe shtetit të së drejtës.

- Më datë 31 mars deputetët e Klubit morën pjesë në konferencën mbi marrëdhëniet Shqipëri-Mbretëri e Bashkuar. Pjesë e kësaj konference ishin deputetë nga parlamenti anglez si Martin Vickers (Partia Konservatore), Daniel Kawczyknski (Partia Konservatore) dhe Lisa Cameron (Partia Kombëtare Skoceze) të cilët kishin mundësi të takoheshin dhe diskutonin me deputetët e Klubit. 

- Më datë 4-5 maj është punuar për hartimin dhe miratimin e Rregullores së Klubit Parlamentar për të Rinjtë dhe Plani i Veprimit të Klubit si edhe përzgjedhja e Kryetarit të Klubit.
Risi e këtij organizmi vullnetar pranë Kuvendit, është fakti që kryetari ka një mandat 1-vjeçar dhe
me rotacion politik, e vendosur kjo me unanimitet të të gjithë anëtarëve.
Në këtë takim mori pjesë drejtoresha e Agjencisë Kombëtare të Rinisë znj. Kleina Kasanai, e cila prezantoi rolin dhe veprimtarinë e Agjensisë në Shqipëri, si dhe prioritetet për vitin 2022. 
Në mënyrë unanime, u vendos deputetja më e re e parlamentit, znj. Andia Ulliri si kryetare e Klubit për vitin e parë.

-Më datë 1 korrik, Kryetarja e Klubit dhe deputetët z. Ilir Metaj, znj.Erisa Xhixho dhe z.Denis Deliu, morën pjesë në Platformën Ndër-Partiake të zhvilluar në Fier. Në këtë aktivitet morën pjesë 24 liderë të rinj nga partitë kryesore politike në vend, të cilët patën mundësinë të diskutojnë me deputetët mbi çështjet dhe sfidat kryesore të rinisë për qarkun e Fierit.
- Më datë 06- 07 shtator, Klubi priti në ambientet e Kryesisë së Kuvendit, për një vizitë studimore
përfaqësues të Klubit Parlamentar për Çështjet dhe Politikat e Rinisë nga Maqedonia e Veriut.
Gjatë takimit, anëtarët e Klubit shprehën se qëllimi i krijimit të këtij Klubi është adresimi i
problematikave që hasin të rinjëve si në aspektin lokal dhe në atë qëndror dhe se anëtarët e ketij klubi dhe pse deputet të partive të ndryshme politike, më së shumti përfaqesojnë të rinjtë.

- Më datë 26 tetor 2022, Klubi Parlamentar për të Rinj dhe Aleanca e Grave Deputete, organizuan
tryezë diskutimi për gjetjet e raportit “Po vota ime duhet? “, të mbështetur nga Ambasada Britanike në Shqipëri. Pengesat që hasin gratë, pakica rome dhe personat që votojnë për herë të parë në Shqipëri për të marrë pjesë në zgjedhje dhe demokraci”, të mbështetur nga Ambasada Britanike në Shqipëri.
Z. Alastair King-Smith, vlerësoi se çështja e zgjedhjeve është shumë e rëndësishme dhe u shpreh i lumtur që ambasada mbështet aktivitetete të tilla, që inkurajojnë të gjithë aktorët që të angazhohen për zbatimin e një procesi zgjedhor gjithëpërfshirës.

-Më datë 28 tetor, deputetja znj. Elda Hoti mori pjesë në dialogun e drejtuar nga të rinjtë e qytetit të Hasit. Ky takim u zhvillua nga WFD në bashkëpunim me UNCIEF dhe morën pjesë politikëbërës bashkë me përfaqësues nga Ambasada Britanike dhe UNICEF. Të rinjtë nga qyteti Has patën mundësinë të diskutonin me deputeten znj. Hoti mbi sfidat dhe mundësitë e të rinjve në këtë qytet, bashkë me nevojat kryesore të të rinjve për tu adresuar nga iniciativat e qeverisë qendrore dhe vendore.

- Më datë 25 nëntor 2022, Klubi Parlamentar për të Rinjtë organizoi një takim me temë “Sfida dhe
shkëmbim përvojash për rritjen e pjesëmarrjes së të rinjve në vendimmarrje për politikat rinore” së bashku me Grupin e Federalisteve te Rinj (JEF), një organizim rinor pro-europian i cili e ka fokusin e tij mbi politikat rinore dhe zgjerimin europian me vendet e Ballkanit Perendimor.

